61990J0167
ΑΠΌΦΑΣΗ ΤΟΥ ΔΙΚΑΣΤΗΡΊΟΥ
της 16ης Μαΐου 1991 (
*1
)
Στην υπόθεση C-167/90,
Επιτροπή των Ευρωπαϊκών Κοινοτήτων, εκπροσωπουμενη από τον Étienne Lasnet, νομικό σύμβουλο, με αντίκλητο στο Λουξεμβούργο τον Guido Berardis, μέλος της Νομικής Υπηρεσίας, Centre Wagner, Kirchberg,
προσφεύγουσα,
κατά
Βασιλείου του Βελγίου, εκπροσωπουμένου από τον Jan Devadder, αναπληρωτή σύμβουλο του Υπουργείου Εξωτερικών, Εξωτερικού Εμπορίου και Συνεργασίας με τις Αναπτυσσόμενες Χώρες, με τόπο επιδόσεων στο Λουξεμβούργο την πρεσβεία του Βελγίου, 4, rue des Girondins,
καθού,
που έχει ως αντικείμενο να αναγνωριστεί ότι το Βασίλειο του Βελγίου, προβλέποντας ότι οι δραστηριότητες των διπλωματούχων φαρμακοποιών, καθώς και όλων των φαρμακοποιών που εργάζονται σε νοσοκομειακά φαρμακεία ή σε φαρμακαποθήκες μπορούν να ασκούνται μόνον από κατόχους τίτλου νοσοκομειακού φαρμακοποιού, κατά παράβαση του άρθρου 1 της οδηγίας 85/432/ΕΟΚ του Συμβουλίου, της 16ης Σεπτεμβρίου 1985, περί συντονισμού των νομοθετικών, κανονιστικών και διοικητικών διατάξεων που αφορούν ορισμένες δραστηριότητες στον τομέα της φαρμακευτικής ( ΕΕ L 253, σ. 34 ), και παραλείποντας να γνωστοποιήσει ή να θεσπίσει πριν από την 1η Οκτωβρίου 1987, με εξαίρεση τις διατάξεις που προβλέπουν τα άρθρα της 15 και 17, τα αναγκαία μέτρα προκειμένου να συμμορφωθεί προς την οδηγία 85/433/ΕΟΚ του Συμβουλίου, της 16ης Σεπτεμβρίου 1985 ( ΕΕ L 253, σ. 37 ), περί αμοιβαίας αναγνωρίσεως των διπλωμάτων, πιστοποιητικών και άλλων τίτλων φαρμακευτικής και περί της λήψεως μέτρων προς διευκόλυνση της πραγματικής ασκήσεως του δικαιώματος εγκαταστάσεως για ορισμένες δραστηριότητες του φαρμακευτικού τομέα, όπως τροποποιήθηκε με την οδηγία 85/584/ΕΟΚ του Συμβουλίου, της 20ής Δεκεμβρίου 1985, λόγω της προσχωρήσεως της Ισπανίας και της Πορτογαλίας ( ΕΕ L 373, σ. 42 ), παρέβη τις υποχρεώσεις που υπέχει από τη Συνθήκη ΕΟΚ,
ΤΟ ΔΙΚΑΣΤΗΡΙΟ,
συγκείμενο από τους Ο. Due, Πρόεδρο, G. F. Mancini, Τ. F. O'Higgins, G. C. Rodriguez Iglesias, προέδρους τμήματος, Sir Gordon Slynn, R. Joliét, F. A. Schockweiler, F. Grévisse και M. Zuleeg, δικαστές,
( το σκεπτικό παραλείπεται )
αποφασίζει:
1)
α )
Το Βασίλειο του Βελγίου, εξαρτώντας την άσκηση του επαγγέλματος του διπλωματούχου φαρμακοποιού καθώς και του φαρμακοποιού που εργάζεται σε νοσοκομειακό φαρμακείο και σε φαρμακαποθήκη από την κατοχή τίτλου νοσοκομειακού φαρμακοποιού, εκδοθέντος από πανεπιστήμιο αναγνωριζόμενο από το κράτος, παρέβη τις υποχρεώσεις που υπέχει από το άρθρο 1 της οδηγίας 85/432/ΕΟΚ του Συμβουλίου, της 16ης Σεπτεμβρίου 1985, για τον συντονισμό των νομοθετικών, κανονιστικών και διοικητικών διατάξεων που αφορούν ορισμένες δραστηριότητες του φαρμακευτικού τομέα, και από τη Συνθήκη ΕΟΚ,
β )
το Βασίλειο του Βελγίου, παραλείποντας να θεσπίσει εμπροθέσμως τις αναγκαίες διατάξεις για την εφαρμογή των οδηγιών του Συμβουλίου 85/433/ΕΟΚ, της 16ης Σεπτεμβρίου 1985, και 85/584/ΕΟΚ, της 20ής Δεκεμβρίου 1985, περί αμοιβαίας αναγνωρίσεως των διπλωμάτων, πιστοποιητικών και άλλων τίτλων φαρμακευτικής και περί της λήψεως μέτρων προς διευκόλυνση της πραγματικής ασκήσεως του δικαιώματος εγκαταστάσεως για ορισμένες δραστηριότητες του φαρμακευτικού τομέα, παρέβη τις υποχρεώσεις που υπέχει από τη Συνθήκη ΕΟΚ.
2)
Καταδικάζει το Βασίλειο του Βελγίου στα δικαστικά έξοδα.
(
*1
)	Γλώσσα διαδικασίας: η γαλλική.